REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/539-21

21. decembar 2021. godine

B e o g r a d

Z A P I S N I K

JEDANAESTE SEDNICE ODBORA ZA KOSOVO I METOHIJU

ODRŽANE 17. DECEMBRA 2021. GODINE

Sednica je održana u zgradi Narodne skupštine, Kralja Milana u zelenom salonu sa početkom u 10,00 časova.

Sednicom je predsedavao mr Milovan Drecun, predsednik Odbora.

Sednici su prisustvovali Danijela Veljović, zamenik predsednika Odbora i članovi Odbora: Miodrag Linta, Nenad Mitrović, Danijela Vujičić, Rajko Kapelan, Slaviša Bulatović, Ljubomir Marić, Srbislav Filipović, Đorđe Kosanić i Ilija Životić.

Sednici Odbora opravdano nisu prisustvovali članovi: Milica Obradović, Miloš Terzić, Tamara Pilipović, Aleksandar Mirković i Zvonimir Stević.

Pored članova i zamenika članova Odbora, sednici su prisustvovali: Igor Popović, v.d. pomoćnika direktora Kancelarije za Kosovo i Metohiju, Miloje Zdravković, v.d. direktora Kancelarije za koordinacione poslove u pregovaračkom procesu sa PIS u Prištini i Milica Marković, savetnik i Jevgenij Razdorozni, savetnik za politička pitanja Kancelarije UN u Beogradu.

Sednici Odbora su prisustvovali načelnici upravnih okruga, gradonačelnici i predstavnici privremenih organa opština sa teritorije AP Kosova i Metohije.

Predsednik je u ime Odbora pozdravio sve prisutne i konstatovao kvorum za rad i odlučivanje. Na predlog predsednika Odbora, jednoglasno (jedanaest „za“ glasova) usvojen je sledeći:

D n e v n i r e d

1.Razmatranje Izveštaja o radu Kancelarije za Kosovo i Metohiju za period januar-decembar 2021. godine, koji je podnela Kancelarija za Kosovo i Metohiju (15 Broj: 02-2298/21 od 10. decembra 2021. godine);

2.Informisanje Odbora o toku Dijaloga između Beograda i Prištine uz posredovanje EU;

3.Razno.

Predsednik je obavestio prisutne da će se raditi u skladu se vremenom za raspravu definisanim članom 75. Poslovnika Narodne skupštine.

Po prvoj tački dnevnog reda, predsedavajući je dao reč Igoru Popoviću, v.d. pomoćniku direktora Kancelarije za Kosovo i Metohiju.

Popović je u izlaganju istakao da je Kancelarija tokom 2021. godine imala značajan broj aktivnosti, posebno u pružanju pravne pomoći fizičkim licima sa boravištem na teritoriji AP Kosova i Metohije, kao i interno raseljenim licima. Pomoć se odnosila na imovinsko pravne, radno pravne odnose, sudsku zaštitu, ostavinu, socijalna pitanja, katastar i druge oblasti od značaja za lica sa teritorije Kosova i Metohije. Kancelarija je pružala pomoć putem finansiranja profesionalne advokatske odbrane i putem upućivanja predstavki međunarodnim organizacijama koje deluju na teritoriji Kosova i Metohije, EULEKS, UNMIK, OEBS i Delegacija EU. On je istakao pomoć, koja je realizovana u okviru saradnje sa projektom pravne pomoći, koji se finansira iz sredstava EU preko IPA fondova. Popović je ukazao na pruženu pomoć u zaštiti imovine SPC. Finansiranjem pravne službe Eparhije Raško-Prizrenske, a u cilju vođenja sudskih i upravih postupaka za zaštitu i povraćaj imovine SPC na Kosovu i Metohiji, Kancelarija je izdvojila značajna sredstva. Pružena je pravna pomoć Ski centru „Brezovica“, kao i radnicima hotela „Lahor“. On je rekao de je tokom marta 2021. godine realizovana saradnja sa svim jedinicama lokalne samouprave na teritoriji KiM za pružanje jednokratne pomoći u cilju smanjivanja negativnih efekata prouzrokovanih korona virusom. U oblasti lokalne samouprave, u skladu sa opredeljenim sredstvima budžeta Republike Srbije, vršena je kontinuirana isplata zarada i naknada za izabrana i postavljena lica i zaposlene u organima uprave, kao i organizacijama ustanove čiji su osnivači lokalne samouprave na teritoriji AP Kosovo i Metohija.

U izveštajnom periodu Kancelarija je na ime pomoći lokalnim samoupravama platila troškove prevoza učenika, zaposlenik u osnovnim i srednjim školama, kao i za humanitarne manifestacije.

U oblasti privrede i ekonomskog razvoja Kancelarija za Kosovo i Metohiju je na osnovu programa raspodele i korišćenja sredstava za razvoj poljoprivrede na teritoriji Kosova i Metohije finansirala prolećnu i jesenju setvu. Posebno je naveo izdvajanja za povratničke zajednice na području opština Klina, Istok, Peć, Vučitrn, Prizren, Novo Brdo, Uroševac i Orahovac . Na ime povećanja stočnog fonda, finansirana je nabavka kvalitetnih stočnih grla. Finansijski je podržan rad preduzeća za strateški otkup i distribuciju poljoprivrednih proizvoda "Metohija D.O.O.", preko koga se nabavlja veštačko đubrivo za prolećnu setvu u 2022. godini. Podržano je 320 poljoprivrednih domaćinstava koja se bave pčelarstvom. U oblasti informisanja srpskih sredina na KiM, pružana je pomoć u funkcionisanju JP "Mreža Most". Finansirani su projekti u izgradnji i rekonstrukciji kuća. Za potrebe rekonstrukcija kuća finansirana su porodična domaćinstva na teritoriji 11 opština. Takođe je pružena pomoć u građevinskom materijalu porodičnim domaćinstvima, interno raseljenim licima, socijalno-stambeno ugroženim porodicama na teritoriji 18 opština na KiM. Građeni su objekti predškolskih ustanova, osnovnih i srednjih škola, visokoškolskih ustanova i učeničkih i studentskih domova. Popović je rekao da je u izveštajnom periodu vršeno uređenje i obeležavanje srpskih pravoslavnih grobalja. Praćen je proces povratka u saradnji sa UNHCR i nagasio da se u 2020. godini ukupno vratilo 241 lice na teritoriju AP Kosova i Metohije. Rekonstruisani su i adaptirani objekti zdravstvenih ustanova, istakao je Popović i posebno ukazao na aktivnosti oficira za vezu i njegovu ulogu u oblasti nesmetanog funkcionisanja zdravstvenog sistema na teritoriji Kosova i Metohije, a u cilju što optimalnijeg lečenja pacijenata obolelih od kovida. U oblasti zaštite kulturne baštine i pomoći SPC, finansirano je prepokrivanje crkve Svetih apostola u manastiru Pećka patrijaršija olovnim limom i hitne intervencije na spoljnom ogradnom zidu sa severne strane manastira. Vršena je rekonstrukcija i adaptacija dečanske jedinice u Velikoj Hoči, kao i sanacija krova na hramu Svetog arhangela Gavrila u Osojane. Takođe su finansirana brojna kulturno-umetnička dešavanja na teritoriji Kosova i Metohije

Nakon izlaganja Igora Popovića, predsedavajući je otvorio diskusiju u kojoj su učestvovali: mr Milovan Drecun, Ljubomir Marić, Miodrag Linta, Danijela Vujičić, Miloš Dimitrijević i Vučina Janković.

Odbor je jednoglasno (sa 11 glasova „za“) prihvatio Izveštaja o radu Kancelarije za Kosovo i Metohiju za period januar-decembar 2021. godine, koji je podnela Kancelarija za Kosovo i Metohiju (15 Broj: 02-2298/21 od 10. decembra 2021. godine).

Potom se prešlo na rad po drugoj tački dnevnog reda: „Informisanje Odbora o toku Dijaloga između Beograda i Prištine uz posredovanje EU“. Predsedavajući je dao reč Miloju Zdravkoviću, v.d. direktora Kancelarije za za koordinacione poslove u pregovaračkom procesu sa PIS u Prištini.

Zdravković je na početku izlaganja podsetio prisutne da se ove godine navršava 10 godina od potpisivanja prvog sporazuma u okviru Briselskog dijaloga, odnosno Sporazuma o slobodi kretanja, koji je potpisan 2. jula 2011. godine. Kada je reč o Vašingtonskom sporazumu, ove godine se navršava godina dana od potpisivanja Vašingtonskog sporazuma. U odnosu na dostavljenu Informaciju, Zdravković je izneo par dodatnih pojašnjenja. Što se tiče Dijaloga Beograda i Prištine u 2021. godini, naglasio je da se u ovoj godini održalo ukupno devet sastanaka, od toga dva sastanka na visokom nivou, četiri na ekspertskom nivou i tri sastanka Radne grupe. Kvalitativno u okviru dijaloga nije postignut nikakav napredak. Osnovni problem u dijalogu jeste nedostatak komunikacije, odnosno nedostatak direktnog razgovora između dve strane. U takvoj situaciji nemoguće je rešiti i elementarne probleme, kao što je problem sa električnom energijom i budućim snabdevanjem stanovništva na severu Kosova i Metohije. Radi se pre svega o stručnom, tehničkom pitanju, a odbijanje Prištine da razgovara o tehničkim stvarima stvara krizu na terenu. U toku dijaloga sa Prištinom visoki predstavnik EU za dijalog Miroslav Lajček je ponudio nekoliko deklaracija i sporazuma, odnosno dogovora o međusobnom razumevanju, saradnji, o brizi i pronalaženju rešenja za probleme nestalih i slično. Sve su to bili pokušaji i nastojanja da se postojeća situacija odmrzne i da se preokrene u korist obe strane. Međutim, Priština je takve predloge odbijala uz obrazloženje da ni u jednom od tih papira ne stoji ono što oni traže, a to je međusobno priznanje. Pitanje imovine je drugo pitanje, odvojeno od pitanja energetike. Ozbiljan problem jeste sloboda kretanja i to ne samo u smislu zabrana poseta direktoru Kancelarije za Kosovo i Metohiju, već svakako i problemi sa kretanjem ljudi, uključujući problem oko registarskih tablica.

Nakon uvodnog izlaganja po drugoj tački u diskusiji su učestvali: mr Milovan Drecun, Srbislav Filipović, Ljubomir Marić, Danijela Vujičić, Davor Petković, Srđan Popović i Milenko Jovanović.

Pošto po tački „Razno“ nije bilo prijavljenih za reč, predsedavajući se zahvalio prisutnima na saradnji i zaključio rad jedanaeste sednice Odbora.

Sednica je završena u 12,15 časova.

Sastavni deo ovog zapisnika čini prepis obrađenog tonskog snimka, vođen na sednici Odbora.

SEKRETAR ODBORA PREDSEDNIK ODBORA

Vesna Matić Vukašinović mr Milovan Drecun